**Приложение № 11**

**Към Ред за подаване, разглеждане и преценка**

МИНИСТЕРСТВО НА ТРАНСПОРТА, ИНФОРМАЦИОННИТЕ ТЕХНОЛОГИИ И СЪОБЩЕНИЯТА

**НАСОКИ ЗА КАНДИДАТСТВАНЕ**

**ПО**

 **ПРЕДОСТАВЕНИ ОТ ДЪРЖАВАТА НА БЕЗВЪЗМЕЗДНИ СРЕДСТВА НА АВТОБУСНИТЕ ПРЕВОЗВАЧИ, КОИТО ПРИТЕЖАВАТ ЛИЦЕНЗ ЗА ПРЕВОЗ НА ПЪТНИЦИ**

**Съдържание:**

1. Наименование на мярката за държавна помощ
2. Кратко описание на мярката
3. Общ размер на финансова помощ по схемата
4. Минимален и максимален размер на финансова помощ за конкретно заявление
5. Допустими кандидати
6. Недопустими кандидати
7. Правила за кумулиране на държавни помощи и липса на свръхкомпенсации
8. Cрокове
9. Процедура по подаване на заявленията за кандидатстване
10. Съдържание на заявлението/формуляра за кандидатстване
11. Процедура за оценка на заявленията за кандидатстване, критерии и методика
12. Служебни проверки в хода на оценката

**I.**

**НАИМЕНОВАНИЕ НА МЯРКАТА ЗА ДЪРЖАВНА ПОМОЩ**

Схема за предоставяне от държавата на безвъзмездни средства на автобусните превозвачи, които притежават лиценз за превоз на пътници.

**II.**

**КРАТКО ОПИСАНИЕ НА МЯРКАТА**

На автобусните превозвачи, които притежават лиценз за превоз на пътници, могат да се изплатят средства за преодоляване на икономическите последствия от пандемията COVID – 19, които се използват за покриване на разходи, извършени след 01 февруари 2020 г. и до крайната дата на изпълнение на заявлението за подкрепа.

Безвъзмездните средства се предоставят в зависимост от получателите им, както следва:

**1.** **За големи и средни предприятия и предприятия, по смисъла на чл.4, ал.9 от Закона за малките и средните предприятия, които не са в затруднено положение към 31.12.2019 г.** , както и **за микро- и малки предприятия** (включително и тези, които към 31 декември 2019 г. са били в затруднено положение, при условие, че те не са обект на процедура по колективна несъстоятелност съгласно националното право и не са получили помощ за оздравяване, или ако са получили такава, към момента на предоставяне на настоящата безвъзмездна помощ, не са възстановили заема или са прекратили гаранцията, или помощ за преструктуриране, или ако са получили такава, към момента на предоставяне на настоящата безвъзмездна помощ, не са обект на план за преструктуриране) - мярката представлява схема за държавна помощ под формата на **преки безвъзмездни средства** съгласно **раздел т. 3.1 от Временната рамка за мерки за държавна помощ в подкрепа на икономиката в условията на сегашното разпространение на COVID-19,** приета на 19 март 2020 г. (C (2020) 1863), и нейните изменения C (2020) 2215 и C (2020) 3156, приети съответно на 3 април 2020 г. и 8 май 2020 г., 29.06.2020 г., C (2020) 7127 от 13 октомври 2020 г. и C (2021) 564 от 28 януари 2021 г. и е със срок на действие до 31.12.2021 г.;

**2.** **За големи и средни предприятия и предприятия, по смисъла на чл.4, ал.9 от Закона за малките и средните предприятия, които са били в затруднено положение** към 31.12.2019 г.– преки безвъзмездни средства в съответствие с Регламент (ЕС) № 1407/2013 на Комисията от 18.12.2013 г. относно прилагането на членове 107 и 108 от Договора за функционирането на Европейския съюз към помощта **de minimis.**

Администратор на държавната помощ съгласно чл. 9 от Закона за държавните помощи е министърът на транспорта, информационните технологии и съобщенията.

**III.**

**ОБЩ РАЗМЕР НА ФИНАНСОВА ПОМОЩ ПО СХЕМАТА**

**40 000 000 (четиридесет милиона) лева** национално финансиране със средства от държавния бюджет на Република България.

**IV.**

**МИНИМАЛЕН И МАКСИМАЛЕН РАЗМЕР НА ФИНАНСОВА ПОМОЩ ЗА КОНКРЕТНО ЗАЯВЛЕНИЕ**

**Минимален размер на помощта за конкретно заявление:**

**2400 лева.**

Допустими по схемата са единствено кандидати с отчетени поне 30 000 лева нетни приходи от продажби, съгласно Отчета за приходите и разходите за 2019 г. (код 15100 от приходната част на отчета).

**Максимален размер на помощта за конкретно заявление:**

Максималният размер на държавната помощ по настоящата схема е до най-ниската стойност от между следните стойности:

|  |  |  |
| --- | --- | --- |
| Стойността на 8 на сто от нетните приходи от автобусна дейност за 2019 г., включени в Код 15100 от приходната част на Отчета за приходите и разходите за 2019 г. | **До 3 500 000 лева *–***за големи предприятия и предприятия, по смисъла на чл.4, ал.9 от Закона за малките и средните предприятия, които не са в затруднено положение към 31.12.2019 г., **или****до 400 000 лева -** за средни предприятия, които не са в затруднено положение към 31.12.2019 г., **или****до 200 000 лева –** за микро- и малки предприятия, **или****до 391 000 лева –** за големи и средни предприятия и предприятия, по смисъла на чл.4, ал.9 от Закона за малките и средните предприятия в затруднено положение към 31.12.2019 г.  | Стойността, която е отразена от кандидата в заявлението за кандидатстване |

В случай че, стойността на заявената помощ от кандидата в заявлението надвишава горепосочените прагове, оценителната комисия служебно го намалява до максимално допустимия размер.

**V.**

**ДОПУСТИМИ КАНДИДАТИ**

**1.** Допустими по схемата са кандидати, които са юридически лица или еднолични търговци, регистрирани съгласно Търговския закон, както и кооперациите по чл. 1, ал. 2, т. 2 от Търговския закон.

Клонове на юридически лица, регистрирани в България, не могат да участват в схемата за набиране на заявления поради липсата на самостоятелна правосубектност.

**2.** Допустими по настоящата схема за набиране на заявления са микро-, малки или средни предприятия съгласно Закона за малките и средни предприятия и Препоръка на Комисията от 6 май 2003 г. относно определението за микро-, малки и средни предприятия (ОВ L 124, 20.5.2003 г., стр. 36), предприятията по смисъла на чл.4, ал.9 от Закона за малките и средните предприятия, както и големи предприятия.

**3.** Кандидатите трябва да развиват своята основна икономическа дейност (съгласно данни за 2020 г.) в един от следните сектори съгласно Класификация на икономическите дейности (КИД – 2008):

- 49.31 Пътнически градски и крайградски транспорт;

- 49.39 Друг пътнически сухопътен транспорт, некласифициран другаде.

**ВАЖНО:** Кодът на основна икономическа дейност на кандидата следва да бъде посочен в Раздел „Допълнителна информация“, поле „Код на организацията по КИД-2008“ от Заявлението за кандидатстване, като кандидатите носят отговорност за правилното му определяне. Допълнително, МТИТС ще извърши служебни проверки от НСИ /Мониторстат.

**4.** Кандидатите трябва да притежават лиценз за извършване на превоз на пътници по смисъла на Закона за автомобилните превози.

Извършва се служебна проверка от определените служители от МТИТС.

**5.** Кандидатите трябва да са регистрирани преди 01.01.2020 г. и да са осъществявали стопанска дейност през 2019 г., 2020 г. и 2021 г., включително към датата на подаване на заявлението за кандидатстване.

**ВАЖНО:** Във връзка с изискването кандидатите да са извършвали стопанска дейност през 2019 г. и 2020 г., в случай, че кандидат е подал Декларация за предприятие с приходи и разходи под 500 лева или без дейност за 2019 г. и 2020 г. към НСИ, същият ще се счита за недопустим по схемата.

**6.** Допустими по схемата са единствено кандидати с отчетени поне 30 000 лева нетни приходи от продажби, съгласно Отчета за приходите и разходите за 2019 г.

**7.** Кандидатите трябва да са регистрирали спад поне 20% в приходите за всеки един от избрани от кандидата три месеца от календарните месеци в периода от 01.01.2021 г. до края на месеца, предхождащ месеца на кандидатстване, спрямо приходите за същите месеци от 2019 г.

Кандидатът следва да посочи избраните месеци в „Допълнителна информация“, поле „Три календарни месеца за изчисляване на спад от поне 20% от приходите“

**ВАЖНО:** По отношение на кандидатите, регистрирани по ЗДДС, източник относно спада в приходите е Справката-декларация по ЗДДС, подавана към НАП [Раздел А, клетка 01 минус клетка 12 плюс клетка 17 плюс клетка 18 плюс клетка 19] за избрания месец от 2021 г. и съответстващия му за 2019 г. Кандидатите нямат ангажимент да представят посочените Справки-декларации за ДДС като информацията от тях ще бъде набавяна по служебен път.

По отношение на кандидати, които не са регистрирани по ЗДДС и не са задължени да подават Справката-декларация по ЗДДС, източник относно спада в приходите са оборотни ведомости за избраните месеци от 2021 г. и съответстващите им за 2019 г., които се прилагат към Заявлението от кандидата.

Оценителната комисия може да изиска и друга пояснителна информация или документи с цел установяване размера на приходите за дадените месеци.

**8.** Кандидатите трябва да са регистрирали спад в нетните приходи от продажби през 2020 г. спрямо 2019 г.

**9.** Кандидати, които са микро- или малко предприятие, които към 31 декември 2019 г. не са обект на процедура по колективна несъстоятелност, съгласно националното право и не са получавали помощ за оздравяване или помощ за преструктуриране или към момента на предоставяне на помощта вече не са обект на процедура по колективна несъстоятелност съгласно националното право и не са получили помощ за оздравяване или помощ за преструктуриране.

**VI.**

**НЕДОПУСТИМИ КАНДИДАТИ**

Недопустими кандидати по процедурата са автобусните превозвачи, които:

**1.** са обявени в несъстоятелност, са в производство по несъстоятелност или в процедура по ликвидация;

**2.** са сключили извънсъдебно споразумение с кредиторите си по смисъла на чл. 740 от Търговския закон;

**3.** са преустановили дейността си;

**4.** се намират в подобно положение, произтичащо от сходна на описаните по-горе процедури, съгласно законодателството на държавата, в която са установени;

**5.** са извършили нарушение, установено с влязло в сила наказателно постановление или съдебно решение на чл. 61, ал. 1, чл. 62, ал. 1 или 3, чл. 63, ал. 1 или 2, чл. 118, чл. 128, чл. 228, ал. 3, чл. 245 и чл. 301-305 от Кодекса на труда или чл. 13, ал. 1 от Закона за трудовата миграция и трудовата мобилност или аналогични задължения, установени с акт на компетентен орган, съгласно законодателството на държавата, в която кандидатът е установен;

**6.** са лишени от правото да упражняват определена професия или дейност, съгласно законодателството на държавата, в която е извършено деянието;

**7.** са сключили споразумение с други лица с цел нарушаване на конкуренцията, когато нарушението е установено с акт на компетентен орган;

**8.** е доказано, че са виновни за неизпълнение на договор за обществена поръчка и/или на договор за концесия на строителство и/или за услуга, довело до разваляне или предсрочното му прекратяване, изплащане на обезщетения или други подобни санкции, с изключение на случаите, когато неизпълнението засяга по-малко от 50 на сто от стойността или обема на договора;

**9.** имат задължения за данъци и задължителни осигурителни вноски по смисъла на чл. 162, ал. 2, т. 1 от Данъчно-осигурителния процесуален кодекс и лихвите по тях, към държавата или общините преди 1 януари 2020 г., установени с влязъл в сила акт на компетентен орган, и които не са разсрочени, отсрочени или обезпечени. Това не се отнася за лицата, които кандидатстват за помощ de minimis.

**10.** са изпаднали в неизпълнение на разпореждане на Европейската комисия за възстановяване на предоставената им неправомерна и несъвместима държавна помощ;

**11.** чрез лицата, които представляват кандидата са правили опит да:

**а)** повлияят на вземането на решения от страна на Министерството на транспорта, информационните технологии и съобщенията, свързано с отстраняването, подбора или възлагането, включително чрез предоставяне на невярна или заблуждаваща информация,

**б)** или получат информация, която може да им даде неоснователно предимство в процедурата за предоставяне на безвъзмездна финансова помощ;

**12.** се представляват от лицата, които са осъждани с влязла в сила присъда за престъпление по чл. 108, чл. 159а – 159г, чл. 172, чл. 192а, чл. 194 – 217, чл. 219 – 252, чл. 253 – 260, чл. 301 – 307, чл. 321 и чл. 352 – 353е от Наказателния кодекс, или престъпление, аналогично на тези, в друга държава членка или трета страна;

**13.** са в положение за лицата, които представляват кандидата да е налице конфликт на интереси във връзка с процедурата за предоставяне на безвъзмездна финансова помощ, който не може да бъде отстранен;

**14.** налице е неравнопоставеност в случаите по чл. 44, ал. 5 от Закона за обществените поръчки;

**15.** е установено, че:

**а)** са представили документ с невярно съдържание в процедурата за предоставяне на настоящата безвъзмездна финансова помощ;

**б)** не са предоставили изискваща се информация в процедурата по предоставяне на безвъзмездна финансова помощ, включително след даване на срок за нейното предоставяне.

**VII.**

**ПРАВИЛА ЗА КУМУЛИРАНЕ НА ДЪРЖАВНИ ПОМОЩИ И ЛИПСА НА СВРЪХКОМПЕНСАЦИИ**

**1.** Безвъзмездните средства по раздел 3.1 от Временната рамка за мерки за държавна помощ в подкрепа на икономиката в условията на сегашното разпространение на COVID-19, приета на 19 март 2020 г. могат да бъдат кумулирани с друга помощ съгласно раздел 3.1 от Временната рамка, като общият размер на помощта не трябва да надвишава левовата равностойност на 1 800 000 евро на предприятие под формата на директни безвъзмездни средства, данъчни и платежни предимства или други форми като възстановими аванси, гаранции, заеми и собствен капитал; всички използвани цифри трябва да бъдат брутни, тоест преди приспадане на данъци или други такси.

**2.** За безвъзмездните средства съгласно Регламент (ЕС) № 1407/2013 на Комисията от 18.12.2013 г. относно прилагането на членове 107 и 108 от Договора за функционирането на Европейския съюз към помощта de minimis се прилагат правилата за кумулиране съгласно същия регламент.

**3.** Кандидатите, които са получили през 2020 г. и/или 2021 г. субсидии/компенсации по силата на Регламент (ЕО) № 1370/2007 на Европейския парламент и на Съвета от 23 октомври 2007 година и по силата на Наредбата за условията и реда за предоставяне на средства за компенсиране на намалените приходи от прилагането на цени за обществени пътнически превози по автомобилния транспорт, предвидени в нормативните актове за определени категории пътници, за субсидиране на обществени пътнически превози по нерентабилни автобусни линии във вътрешноградския транспорт и транспорта в планинските и други райони и за издаване на превозни документи за извършване на превозите, приета с Постановление № 163 на Министерския съвет от 2015 г. (обн., ДВ, бр. 51 от 2015 г.) имат право да получат безвъзмездни средства по настоящата схема, при условие, че не е налице свръхкомпенсация при кумулирането на безвъзмездните средства, за които се кандидатства и получените субсидии.

В случай, че след приключване на бюджетната 2021 г. и изчисляването на нетния финансов ефект за същата година (съгласно чл. 61, ал. 1 от горепосочената Наредба), се установи свръхкомпенсация с получените по настоящата схема безвъзмездни средства, разликата се възстановява в едномесечен срок от установяване на превишението по сметка на Министерството на транспорта, информационните технологии и съобщенията.

**VIII.**

**СРОКОВЕ**

**Начален срок** за подаване на заявленията за кандидатстване –

10:00 часа на **10.12.2021 г.**

**Краен срок** за подаване на заявленията за държавна помощ –

16:30 часа на **23.12.2021 г.**

**ВАЖНО:** В рамките на настоящата схема кандидатите могат да подадат само едно заявление. В случай че един кандидат е подал повече от едно заявление в рамките на допустимия за кандидатстване срок, се разглежда само първото постъпило заявление.

Кандидатите могат да задават въпроси и да искат разяснения във връзка с Реда за подаване, разглеждане и преценка и Насоките за кандидатстване, представени във формат Word, **до 17.12.2021 г.** на електронен адрес: stateaid@mtitc.government.bg. Отговорите на въпросите на кандидатите се публикуват на интернет страницата на МТИТС, както и в СУНИ, в срок до 5 (дни) от получаването им.

Разясненията, които се дават не могат да съдържат становище относно качеството на заявленията и са задължителни за всички кандидати.

Няма да бъдат предоставяни отговори на въпроси, зададени по телефона. Няма да бъдат изпращани индивидуални отговори на зададени от кандидатите по схемата въпроси.

**IX.**

**ПРОЦЕДУРА ПО ПОДАВАНЕ НА ЗАЯВЛЕНИЯТА ЗА КАНДИДАТСТВАНЕ**

Подаването на заявленията за кандидатстване се извършва по електронен път в сроковете по Раздел VIII от настоящите Насоки, чрез попълване на уеб базиран формуляр за кандидатстване и подаване на формуляра и придружителните документи чрез Системата за управление на националните инвестиции (СУНИ), единствено с използването на валиден Квалифициран електронен подпис (КЕП), издаден от доставчик на квалифицирани електронни удостоверителни услуги по смисъла на чл. 3, параграф 20) от Регламент (ЕС) № 910/2014, чрез модула „Е-кандидатстване“ на следния интернет адрес: https://enims.egov.bg/bg/s/Default/Index

Ръководството за работа със системата СУНИ е достъпно на следния адрес: https://enims.egov.bg/bg/s/Default/Manual/

Подготовката и подаването на заявлението за подкрепа в СУНИ се извършва по следния начин: Кандидатът достъпва информационната система СУНИ, след регистрация чрез имейл и парола, избира настоящата схема за кандидатстване от „Схеми за кандидатстване“ и създава ново заявление.

Заявлението за кандидатстване се подписва с квалифициран електронен подпис на локалния компютър **от всички лица** с право да представляват кандидата (вписани в Търговския регистър и регистъра на ЮЛНЦ), независимо от начина на представляване – заедно и/или поотделно.

Официалният/те представител/и на кандидата няма/т право да упълномощава/т други лица да подписват заявлението, тъй като със заявлението се декларират данни, които деклараторът/ите декларира/т в лично качество или съответно данни за представляваното от него/тях юридическо лице, като за верността им се носи наказателна отговорност, която също е лична.

Подписването се извършва чрез **detached signature** – подписът е в отделен документ.

**ВАЖНО:** Моля, обърнете внимание, че е препоръчително Заявлението да се подава винаги от профила на кандидата, не от друг профил, тъй като впоследствие ще бъде използван именно този профил за комуникация с МТИТС и за отстраняване на нередовности във връзка с подаденото заявление по време на неговата оценка.

Промени на посочения профил (вкл. промяна на имейл адреса, асоцииран към съответния профил) са недопустими.

До приключването на работата на оценителната комисия, кандидатът има възможност да оттегли своето заявление чрез подаване на искане за оттегляне през модул „Комуникация с организация“ на СУНИ.

При промяна в обстоятелствата, настъпили след подаване на заявлението за кандидатстване относно информацията, декларирана в Декларацията за държавни помощи, кандидатите следва незабавно да уведомят Министерството на транспорта, информационните технологии и съобщенията. Промените се отразяват в съответната декларация, подписва се с КЕП от лицата, официално представляващи кандидата (вписани в Търговския регистър и регистъра на ЮЛНЦ, а не упълномощени) и се изпраща до Министерството на транспорта, информационните технологии и съобщенията чрез СУНИ, модул „Комуникация с организация“.

Само Заявлението и изискуемите на етап кандидатстване документи ще бъдат оценявани. Затова изключително важно е тези документи да съдържат цялата необходима информация.

Кандидатът носи цялата отговорност за верността на финансовата информация, представена в заявлението.

**X.**

**СЪДЪРЖАНИЕ НА ЗАЯВЛЕНИЕТО/ФОРМУЛЯРА ЗА КАНДИДАТСТВАНЕ**

Във заявлението се попълват няколко задължителни раздела, като се има предвид следното:

**Раздел ОСНОВНИ ДАННИ:**

За „Местонахождение (Място на изпълнение на проекта)“ се поставя отметката на „Населено място“ и се избира съответното населено място на изпълнение на проекта/заявлението. Това място обикновено съвпада с адреса на управление на предприятието-кандидат.

Когато населените места са повече от едно, то с помощта на Бутона „+ Добави“ се добавят допълнително толкова реда, колкото са населените места.

**Раздел ДАННИ ЗА КАНДИДАТА:**

Попълват се съответните данни, приложими за кандидата.

**Раздел БЮДЖЕТ (в лева):**

1. Държавна помощ:

Избира се мярката, по която се кандидатства за безвъзмездните средства (виж Раздел II Кратко описание на мярката от настоящите Насоки) – една от двете възможни опции:

1. Режим на финансиране: държавна помощ

Чрез бутон „Добави“ се избира от падащо меню: „мярка 3.1 от Временната рамка“ и в поле 1.1. се изписва „мярка 3.1“;

**или**

1. Режим на финансиране: Регл. 1407/2013 - de minimis

Чрез бутон „Добави“ се избира от падащо меню: „de minimis“ и в поле 2.1. се изписва „de minimis”

Изписва се исканият общ размер на безвъзмездните средства до 8 на сто от нетните приходи от дейността по извършване на автобусен превоз на пътници за 2019 г., включени в Код 15100 – Нетни приходи от продажби от приходната част на Отчета за приходите и разходите за 2019 г., но не повече от максималните прагове, посочени в Раздел IV от настоящите Насоки.

**Раздел ФИНАНСОВА ИНФОРМАЦИЯ:**

Не се попълва от кандидата, тъй като данните се генерират автоматично от системата.

**Раздел ДОПЪЛНИТЕЛНА ИНФОРМАЦИЯ, НЕОБХОДИМА ЗА ОЦЕНКА НА ПРОЕКТНОТО ПРЕДЛОЖЕНИЕ:**

1. Код на организацията по КИД-2008 г. (съгласно данните за 2020 г.) - записва се съответния код на осъществяваната основна икономическа дейност за 2020 г., съгласно Класификацията на икономическите дейности (КИД-2008 г.) на Националния статистически институт. Посоченият код следва да е идентичен с отразения такъв в НСИ за 2020 г.;
2. Категория предприятие, съгласно Закона за малките и средните предприятия и информация относно затруднено положение (за големите и средни предприятия). Кандидатът следва да избере една от възможните опции:

а.) микро- или малко предприятие;

б.) средно предприятие, което не е в затруднено положение;

в.) средно предприятие, което е в затруднено положение;

г.) голямо предприятие и предприятие по смисъла на чл.4, ал.9 от Закона за малките и средните предприятия, което не е в затруднено положение;

д.) голямо предприятие и предприятие по смисъла на чл.4, ал.9 от Закона за малките и средните предприятия, което е в затруднено положение.

5. общ размер на нетните приходи от дейността по извършване на автобусен превоз на пътници за 2019 г. (включени в Код 15100 от приходната част на Отчета за приходите и разходите за 2019 г.);

6. общ размер на заявените безвъзмездни средства, непревишаващ 8 % от нетните приходи от дейността по извършване на автобусен превоз на пътници за 2019 г. и в съответствие със заложените прагове в Раздел IV от Насоките за кандидатстване;

1. Три календарни месеца за изчисляване на спад от поне 20% от приходите. Кандидатът посочва избраните три календарни месеца в периода от 01.01.2021 г. до края на месеца, предхождащ месеца на кандидатстване, за изчисление на спада на приходите спрямо същите месеци от 2019 г.;
2. Информация за регистрация по ЗДДС на кандидата (да/не). Кандидатът следва да посочи регистриран ли е по Закона за данъка върху добавената стойност с „да“ или „не“.
3. Банкова сметка. Кандидатът изписва IBAN на банкова сметка на предприятието.

**Раздел Е-ДЕКЛАРАЦИИ:**

**1. Декларации за обстоятелства, задължителни за всеки кандидат, които се считат за подписани с подписването на заявлението:**

**а.)** Декларация за запознаване с условията за кандидатстване и изпълнени условия за допустимост на кандидата;

**б.)** Декларация за държавни помощи;

**в.)** Декларация за получени държавни помощи **(да/не)**;

**г.)** Декларация за обстоятелства във връзка с получени субсидии през 2020 г. и/или 2021 г. по силата на Регламент (ЕО) № 1370/2007 на Европейския парламент и на Съвета от 23 октомври 2007 година и Наредбата за условията и реда за предоставяне на средства за компенсиране на намалените приходи от прилагането на цени за обществени пътнически превози по автомобилния транспорт, предвидени в нормативните актове за определени категории пътници, за субсидиране на обществени пътнически превози по нерентабилни автобусни линии във вътрешноградския транспорт и транспорта в планинските и други райони и за издаване на превозни документи за извършване на превозите, приета с Постановление № 163 на Министерския съвет от 2015 г. (обн., ДВ, бр. 51 от 2015 г.) **(да/не);**

**2. Декларации, които се попълват само от кандидати, които:**

**а.)** са получили държавни помощи (отговор „Да“ на декларацията по т.1, б. „в“) – Справка за получени държавни помощи;

**б.)** са получили субсидии през 2019 г. и/или 2020 г. и/или 2021 г. (отговор „Да“ на декларацията по т.1, б. „г“) – Декларация за липса на свръхкомпенсации.

**3. Декларации в зависимост от категорията предприятие и затрудненото положение** (съгласно посоченото в Раздел „Допълнителна информация“ от Заявлението).

Попълва се само приложимата за кандидата декларация, останалите се отбелязват с „Неприложимо“:

**а.)** Декларация за големи и средни предприятия и предприятия по смисъла на чл.4, ал.9 от Закона за малките и средните предприятия, които не са в затруднено положение;

**б.)** Декларация за големи и средни предприятия и предприятия по смисъла на чл.4, ал.9 от Закона за малките и средните предприятия, които са в затруднено положение;

**в.)** Декларация за микро- и малки предприятия за липса на обстоятелства във връзка с несъстоятелност и помощи за оздравяване (за всички микро- и малки предприятия);

**4. Декларация за обстоятелствата по чл. 3 и чл. 4 от Закона за малките и средните предприятия** – **задължителна за всички микро-, малки и средни предприятия.**

Декларацията е по образец на Министерството на икономиката. Указания за попълването й са достъпни в СУНИ.

В т. 2 от Декларацията кандидатите следва да попълнят данни за последната приключила финансова година (2020 г.)

Когато предприятието не е независимо предприятие по смисъла на чл. 4, ал. 2 и ал. 4 от Закона за малките и средни предприятия, се попълва Справка за обобщените параметри на предприятието. Справките следва да бъдат изготвени въз основа на данните на предприятието за последните две приключени финансови години. В случай че данните в представените справки за последните две приключени финансови години не потвърждават декларирания статут, се представят и справки за предходните две последователни финансови години, в които предприятието запазва своите параметри по член 3 от ЗМСП без промяна.

В Справките следва да бъдат отразени годините, за които се отнасят вписаните данни.

**5. Декларации за съгласие, задължителни за всеки кандидат, които се считат за подписани с подписването на формуляра:**

**а.)** Декларация за съгласие за предоставяне на данните на кандидата от Националния статистически институт на Министерството на транспорта, информационните технологии и съобщенията по служебен път;

**б.)** Декларация за съгласие данните на кандидата да бъдат предоставени от Националната агенция по приходите на Министерството на транспорта, информационните технологии и съобщенията по служебен път.

**Раздел ПРИКАЧЕНИ ЕЛЕКТРОННО ПОДПИСАНИ ДОКУМЕНТИ**

**1. Свидетелство за съдимост** на всички лица, с право да представляват кандидата (независимо от това дали заедно и/или поотделно, и/или по друг начин), които са **чуждестранни граждани, които са осъждани или които са родени в чужбина** (издадено не по-рано от 6 месеца преди датата на представянето му). Когато за някое от горепосочените лица свидетелството за съдимост подлежи на издаване от чуждестранен орган, същото се представя и в легализиран превод. Когато в съответната чужда държава свидетелство за съдимост или еквивалентен документ не се издава, горепосоченото лице следва да представи декларация, съгласно законодателството на държавата, в която е установено. С помощта на Бутона „+ Добави“ се добавя нов ред, в който за:

а.) „Вид“ се избира „Свидетелство за съдимост“;

б.) „Описание“ записва се „Свидетелство за съдимост“;

в.) „Файл“ прикача се от локалния компютър (допустими разширения на файловете - .p7s, .p7m, .pdf, .doc, .docx, .xls, .xlsx, .jpeg, .tiff, .png).

**2. Оборотни ведомости** за всеки един от избраните три календарни месеца от 2021 г. и съответстващите им месеци за 2019 г., които да доказват нетните приходи от продажби на кандидата – **само за кандидати, които не са регистрирани лица по реда на Закона за данък върху добавената стойност** и които не подават месечна Справка-декларация по същия Закон. Оборотните ведомости следва да бъдат подписани на хартиен носител от съставител и да са утвърдени от лице с право да представлява кандидата. С помощта на Бутона „+ Добави“ се добавя нов ред, в който за:

а.) „Вид“ се избира „Оборотна ведомост“;

б.) „Описание“ записва се Оборотна ведомост за месец…./година…..“;

в.) „Файл“ прикача се от локалния компютър (допустими разширения на файловете - .p7s, .p7m, .pdf, .doc, .docx, .xls, .xlsx, .jpeg, .tiff, .png).

**3. Справка за получените държавни помощи** – по образец, ***Приложение № 6а*** от Ред за подаване, разглеждане и оценка за допустимост на заявленията на автобусните превозвачи, които притежават лиценз за превоз на пътници.

а.) „Вид“ се избира „Справка за получени държавни помощи“;

б.) „Описание“ записва се „Справка за получени държавни помощи“;

в.) „Файл“ прикача се от локалния компютър (допустими разширения на файловете - .p7s, .p7m, .pdf, .doc, .docx, .xls, .xlsx, .jpeg, .tiff, .png).

**XI.**

**ПРОЦЕДУРА ЗА ОЦЕНКА НА ЗАЯВЛЕНИЯТА ЗА КАНДИДАТСТВАНЕ, КРИТЕРИИ И МЕТОДИКА**

Подадените заявления за кандидатстване се разглеждат по реда на тяхното постъпване от оценителна комисия, в състав, определен със заповед на министъра на транспорта, информационните технологии и съобщенията. За финансиране ще бъдат предложени заявленията, които съответстват на критериите за подбор (оценка на административно съответствие и допустимост на заявленията), по реда на тяхното постъпване, до изчерпване на финансовия ресурс по схемата. Подадените заявления, за които не е налице финансов ресурс не подлежат на подбор от комисията.

В случай на нередовност и/или непълнота на представените документи, кандидатът се уведомява чрез СУНИ. В уведомлението се дава срок от 3 работни дни за отстраняване на нередовностите и/или за предоставяне на допълнителна информация към подаденото заявление за кандидатстване. В уведомлението, което се изпраща на кандидата, задължително се съдържа информация, че неотстраняването на установените нередовности може да доведе до прекратяване на производството по отношение на съответния кандидат.

Искането за предоставяне на информация/документи се изпраща чрез системата СУНИ, като кандидатът получава съобщение на електронния адрес, асоцииран към профила на лицето, подало заявлението.

Само заявлението и изискуемите на етап кандидатстване документи ще бъдат оценявани. Затова изключително важно е тези документи да съдържат цялата необходима информация. Кандидатът носи цялата отговорност за верността на информация, представена в заявлението.

Оценката на заявленията ще се извършва съгласно Критериите и методологията за оценка на заявленията.

Оценката на всяко заявление ще се извършва на три етапа, като след завършване на всеки етап, кандидатите, които не отговарят на заложените критерии отпадат и не подлежат на по-нататъшна оценка.

Методиката и критериите не подлежат на изменение по време на провеждането на оценката.

Министърът на транспорта, информационните технологии и съобщенията се произнася със заповед за одобрение или отказ от предоставяне на безвъзмездните средства, която се публикува на официалната интернет страница на министерството и/или в СУНИ. МТИТС не носи отговорност, ако поради грешни и/или непълни данни за кореспонденция, предоставени от самите кандидати, те не получават кореспонденцията с МТИТС или упълномощено от него лице.

**XII.**

**СЛУЖЕБНИ ПРОВЕРКИ В ХОДА НА ОЦЕНКАТА**

В хода на оценката ще се извършват следните служебни проверки:

Чрез информационната система за мониторинг на европейски и национални стратегии и регионална политика – МониторСтат (поддържана и управлявана от НСИ) по отношение на следните документи:

* Справка за предприятието, Отчет за приходите и разходите и Счетоводен баланс във формат идентичен на този, в който са подадени към НСИ за 2019 г. и 2020 г. на кандидата, неговите предприятия-партньори и свързани предприятия;

В случай, че кандидатът съставя консолидиран финансов отчет или е включен чрез консолидиране в консолидирания финансов отчет на друго предприятие се представят и консолидираните Отчет за приходите и разходите и Счетоводен баланс, в които предприятието запазва своите параметри по чл. 3 от ЗМСП без промяна за предходните две приключени/последователни финансови години.

* Отчет за заетите лица, средствата за работна заплата и други разходи за труд във формат идентичен на този, в който са подадени към НСИ на кандидата, неговите предприятия-партньори и свързани предприятия за 2019 г. и 2020 г.;

При необходимост, с оглед установяване на двете последователни финансови години по чл. 4б, ал. 2 от Закона за малките и средните предприятия, МТИТС или упълномощено от него лице може да изиска посочените по-горе документи и за предходни години.

Чрез Националната агенция за приходите:

* Удостоверение за наличие/липса на задължения на кандидата преди 01.01.2020 г.
* Месечните справки декларации за избраните от кандидата три месеца от 2021 г., и съответстващите им месеци от 2019 г. за изчисление на спада на приходите.

Чрез Министерството на правосъдието:

* Свидетелство за съдимост на всички лица, с право да представляват кандидата, независимо от това дали заедно и/или поотделно, и/или по друг начин.

Служебна проверка е възможно да бъде извършена по отношение на лица, които са родени в България и не са осъждани. Лицата, които са български граждани, но са родени в чужбина, чуждестранните граждани или са осъжданите лица следва да представят Свидетелство за съдимост (издадено не по-рано от 6 месеца към датата на сключване на договора). Когато за някое от горепосочените лица свидетелството за съдимост подлежи на издаване от чуждестранен орган, същото се представя и в легализиран превод. Когато в съответната чужда държава свидетелство за съдимост или еквивалентен документ не се издава, горепосоченото лице следва да представи декларация, съгласно законодателството на държавата, в която е установено.

Чрез Изпълнителна агенция „Главна инспекция по труда“:

* Удостоверение за липса на извършено нарушение, установено с влязло в сила наказателно постановление или съдебно решение на чл. 61, ал. 1, чл. 62, ал. 1 или 3, чл. 63, ал. 1 или 2, чл. 118, чл. 128, чл. 228, ал. 3, чл. 245 и чл. 301-305 от Кодекса на труда или чл. 13, ал. 1 от Закона за трудовата миграция и трудовата мобилност или аналогични задължения, установени с акт на компетентен орган, съгласно законодателството на държавата, в която кандидатът е установен;

Може да се извършват и други служебни проверки относно верността на данните в представените от кандидатите документи, включително чрез запитвания до Националната агенция по приходите, Националния статистически институт, Изпълнителна агенция "Главна инспекция по труда" и други институции и ведомства.

По всяко време, може да се извърши документална проверка на декларираните от кандидатите данни и/или да изиска допълнителна информация или разяснения от тях.

При деклариране на неверни данни от страна на кандидатите ще бъде уведомявана прокуратурата.

Кандидатите по настоящата схема следва да имат предвид, че с подаването на Заявлението за кандидатстване същите се съгласяват личните данни на физическите лица, посочени в заявлението за подкрепа, да се ползват съгласно Регламент (ЕС) 2016/679 на Европейския парламент на Съвета от 27.04.2016 г., относно защита на физическите лица във връзка с обработването на лични данни и относно свободното движение на такива данни и за отмяна на Директива 95/46/EО.